La protéksion l’anvironman : Nou lé pi dan l’avan-gard, mé dsi lo bout la ké ! - Oté
La protéksion l’anvironman : Nou lé pi dan l’avan-gard, mé dsi lo bout la ké !
Justin / 26 décembre 2012
L’Antartik, zot i koné kosa i lé ? In pé i apèl sa lo Pol sid. In gran kontinan, mé la plipar d’tan, li lé rokouvèr avèk la nèz épi la glas. Pou konbienn tan ? Sa ni koné pa, pars la glas épi la nèz i fonn, é i fonn plizanpli vit par la fot lo réshofmann klima. Sa i pé intérès anou sa ! Pliské mon bann dalon ! Pars la glas i done dolo é dolo li goumant lo nivo la mèr. Konm l’Antartik lé dann sid l’oséan Indien, zot i konpran, ni pé pa fé konm si sa i intérès pa nou, konm si sa i konsèrn pa nou... Poitan, isi La Rénion, i mank pa dmoun konm sa. Domoun soi-dizan informé, mé i pans arienk gaskoné kan Paul Vergès i anons in vré danjé. Mi souvien zot mank réspé kan nout kamarad, an plin dann in konpagn z’éléksion, la anons l’éshofman klimatik. Inn-dé zournalis la droit la ziska fé konm si zot i kroi nout kamarad la tèt i komans gaté. Kosa l’ariv apré ? Nout tout i koné, é lo bann gran grèk, sof mon réspé, la anval zot vomi.
La pa arienk sa, Paul Vergès lé pa solman lo moun i anons danzé, sé galman — avèk son parti épi l’Alians — lo moun i domann k’i fé dé shoz, lo moun i pran bann l’inisiativ. Pou sa mèm, toultan ké li té prézidan la Réjion, La Rénion lété an avans dsi la késtionn la protéksion l’anvironman. Kan té i pran in l’inisiativ pou in l’aksion an favèr la protéksion l’anvironman, La Rénion té soi an avans, soi èl té i rant dann trin. Malérèzman, nou lé randi bien ba dopi Paul Vergès lé pi prézidan. Pa pli loin ké dann zournal lindi, na in nouvèl intérésan : in l’ékspérians pou déplas dan l’intérièr la tèr in l’instalasion an danzé — kisoi in dig, kisoi in pon, kisoi in rout par rapor nivo la mèr i mont. Na sink l’ékspérians l’apré fé, é riyin ditou pou La Rénion... Zamé dann tan Paul Vergès té anlèr, in n’afèr konm sa nora éspasé. Nou lé pi dan l’avan-gard, nou lé fine ariv dann bout la ké.
Accueil > Chroniques > Oté Kontinyé l’èv Paul Vèrgés, in gran nésésité pou nou29 mai, par Justin « Sak i ézite rant dé l’égliz, i sar pa fé la priyèr »29 mai, par Justin Lo lou dann park mouton27 mé, sanm Justin « Lo zèf zordi lé pli préférab pti poul pou domin. »27 mé, sanm Justin Konm in mové prézaz pou nou26 mé, sanm Justin « Mèm a l’éstime i vann pa poisson dan la mèr »26 mé, sanm Justin La résponsabilité ? Ala in bon késtyon bien pozé24 mé, sanm Justin « Lo shate i gard zoizo ziskatan li tonm »24 mé, sanm Justin Solon mon dalon Kristian : « I fo pa obli koman nou la fé pou an ariv tèrla »23 mé, sanm Justin A la Une